Annemarie Schwarzenbach

Annemarie Schwarzenbach (Zürich, 1908ko maiatzaren 23a - Sils im Engadin/Segl, 1942ko azaroaren 15a) filosofian doktorea, arkeologoa, kazetaria, argazkilaria eta eleberrigile  suitzarra izan zen, ezaguna, batik bat, bere bidaiei buruz idazteagatik: Estatu Batuetara, Espainiara, Errusiara, Afganistanera (Ella Maillartekin batera) eta Belgikako Kongora bidaiatu zuen.  

 Biografia 
Schwarzenbach Suitzako familia aberatsenetako batean jaio zen, beste lau anai-arrebarekin batera. Bere ama, Renée Wille, Von Bismarck kantzilerraren ahaidea zen, eta, esate baterako, Toscanini eta Espainiako Infantarekin nolabaiteko adiskidetasun harremana zuen.  Amaren aldeko aitona Ulrich Wille jenerala izan zen. Aita, Alfred Emil Schwarzenbach, industria gizon aberatsa eta munduko zeta fabrikatzaile handienetakoa izan zen.

Horgen-en hazi zen. Txikitatik, luxuari eta distirari uko egin zien. Nerabezaroan, jokabide arraroa zuela eta, mediku-azterketak egin zizkioten, eta eskizofrenia diagnostikatu, baina ez da segurua egia zen ala ez. 

1927an Zuricheko Unibertsitatean hasi zen Historia eta Literatura ikasten, eta orduantxe hasi zen fikziozko literatura idazten. Hiru urte geroago, Mann anaiak ezagutu zituen. Mann familiarekiko adiskidetasuna bizitza osoan mantendu zuen. Thomas Mannek maitea zuen, eta "aingeru hondatua" deitzen zion. Klaus Mannekin, (homosexuala) anai-arreben arteko harremana izan zuen (distantzia gorabehera).

1931n, doktoretza amaitu zuen Geschichte des Oberengadins im Mittelalter und zu Beginn der Neuzeit (Erdi Aroko eta Aro Modernoko Engiadina Garaiko Historia) lanarekin. Handik gutxira argitaratu zuen bere lehen nobela: Freunde um Bernhard (1931) (Bernharden lagunak).

1933an, Espainiara bidaiatu zuen Marianne Breslauer argazkilariarekin batera, eta honek behin baino gehiagotan atera zizkion argazkiak.

Bere bizitzan zehar, morfinarekiko menpekotasuna izan zuen, eta tratamendu psikiatrikoa jaso zuen tarteka. 1939an hainbat klinikatan egon zen bere borondatez, sendabidea topatu eta desintoxikatzeko. Orduan idatzi zuen Das glückliche Tal (Haran zoriontsua). 

1942ko irailaren 7an, istripua izan zuen Engiadinan, bizikletan zihoala: erori eta buruan kolpe larria hartu zuen. Handik egun batzuetara esnatu zenean, ezin izan zuen ama ezagutu. Hitz egiteko, ikusteko eta mugitzeko gaitasuna ere galdua zuen. Urte horretako azaroaren 15ean hil zen.

Melania G. Mazzucco idazle italiarrak  Annemarie Schwarzenbachen biografia idatzi zuen Lei così amata eleberrian (Napoli eta Vittorini sariak, 2000).

 Harreman sentimentalak 
Inoiz ez zuen bere burua homosexuala zenik aitortu, baina bere harremanek jarrera lesbikoa adierazten dute. Teheranen Turkiako enbaxadorearen alabarekin harremana izan omen zuen, eta Turkmenistanen emakume arkeologo batekin.

Hala ere, 1935an, Persian Claude-Achille Clarac frantses diplomatiko homosexualarekin ezkondu zen, baina hitzarmenezko ezkontza izan omen zen. 

1940an, Carson McCullers idazlearekin harremanetan hasi zen, eta New Yorken elkarrekin bizi izan ziren bolada batez. McCullers Schwarzenbachekin maitemindu zen, baina, elkarrekiko miresmena gorabehera, harremanak ez zuen aurrera egin.

 Lanak 
Schwarzenbachen lanaren oinarrizko gaia behin eta berriz sufrimendua eragiten zion bakardadea izan zen. Bere lana irregularra izan zen, morfinarekiko menpekotasuna zuelako, eta ondorioz, hainbat hilabetez errehabilitazio kliniketan egon behar izan zuelako. Bere lan idatzien artean honako hauek nabarmentzen dira:

 Freunde um Bernhard
 Das glückliche Tal
 Lyrische Novelle
 Bei diesem Regen
 Jenseits von New York
 Tod in Persien
 Auf der Schattenseite
 Flucht nach oben
 Alle Wege sind offen
 Winter in Vorderasien
 Unsterbliches Blau
 Wir werden és schon zuwege bringen, das Leben (Annemarie Schwarzenbachen 1930-1942ko gutunak, Klaus und Erika Mann-entzat)
 Iruditegia 

 Erreferentziak 

 Lehen mailako iturriak 

 Walter Fähnders / Sabine Rohlf: Annemarie Schwarzenbach. Analysen und Erstdrucke. Mit einer Schwarzenbach-Bibliographie. Bielefeld 2005. ISBN 3-89528-452-1

 Bigarren mailako iturriak 



 Caro, Hernán D. (2013ko uztaila), "Aingeru bat erorketa askean"  artxibatua .. Arcadia aldizkaria (94).

 Kanpo estekak 

Kategoria:XX. mendeko argazkilariak
Kategoria:Alemanezko idazleak
Kategoria:Emakume idazleak
Kategoria:Emakume argazkilariak
Kategoria:Suitzarrak
Kategoria:Zürichtarrak
Kategoria:Emakume kazetariak